Waswe, Olketa Jehovah’s Witness No Fren Witim Olketa wea Aot From Religion Bilong Olketa?
Mifala no les long olketa bilong mifala wea stop for duim preaching waka and wea no kam for worship witim mifala. Mifala traem best for helpem olketa interest moa long spiritual samting.
Mifala no stretawe aotem from kongregeson man wea duim bigfala sin. Bat sapos wanfala Witness wea baptaes gohed for brekem olketa law insaed Bible and no repent, mifala bae aotem hem from kongregeson. Bible hem sei: “
Aotem man wea duim rabis samting from kongregeson.”—1 Corinth 5:13.
Waswe sapos olketa aotem wanfala man from kongregeson bat waef and olketa pikinini bilong hem still Olketa Jehovah’s Witness yet? Hem still hasband and dadi bilong olketa, datwan no change.
Olketa wea aot from kongregeson savve still kam long olketa Christian meeting bilong mifala. Sapos olketa laekem, olketa savve kasem kaonsel and help from olketa elder. Goal bilong diswan hem for helpem olketa kamap Jehovah’s Witness moa. Sapos olketa lusim nogud wei bilong olketa and showimaot olketa laek for followim moa samting wea Bible talem, olketa welkam for kamap member bilong kongregeson moa.
tpi_Latn eng_Latn tpi_Latn tpi_Latn tpi_Latn tpi_Latn